32005L0037
L 141/10
JURNALUL OFÍCIAL AL UNIUNII EUROPENE
DIRECTIVA 2005/37/CE A COMISIEI
din 3 iunie 2005
de modificare a Directivelor 86/362/CEE și 90/642/CEE ale Consiliului în ceea ce privește conținuturile maxime pentru anumite reziduuri de pesticide de pe și din cereale și anumite produse de origine vegetală, inclusiv fructe și legume
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime de reziduuri de pesticide din și de pe cereale (1), în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (2), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (3), în special articolul 4 alineatul (1) litera (f),
întrucât:
(1)
Următoarele substanțe active au fost incluse la anexa I la Directiva 91/414/CEE: hidrazidă maleică (prin Directiva 2003/31/CE (4) a Comisiei); propizamid (prin Directiva 2003/39/CE (5) a Comisiei); și mecoprop și mecoprop-P (prin Directiva 2003/70/CE (6) a Comisiei).
(2)
Noile substanțe active izoxaflutol, trifloxistrobin, carfentrazon etil și fenamidon au fost incluse la anexa I la Directiva 91/414/CEE prin Directiva 2003/68/CE a Comisiei (7).
(3)
Includerea la anexa I la Directiva 91/414/CEE a substanțelor active în cauză s-a efectuat pe baza evaluării informațiilor furnizate în ceea ce privește utilizările propuse. Informațiile privind aceste utilizări au fost prezentate de anumite state membre, în conformitate cu articolul 4 alineatul (1) litera (f) din Directiva 91/414/CEE. Informațiile disponibile au fost examinate și sunt suficiente pentru a stabili anumite conținuturi maxime de reziduuri (CMR).
(4)
Atunci când nu există CMR comunitare sau provizorii, statele membre stabilesc, în conformitate cu articolul 4 alineatul (1) litera (f) din Directiva 91/414/CEE, un CMR național provizoriu înainte ca produsele fitosanitare care conțin aceste substanțe active să poată fi autorizate.
(5)
CMR comunitare și limitele recomandate de Codex Alimentarius sunt stabilite și evaluate potrivit unor proceduri similare. Există un număr limitat de CMR din Codex pentru hidrazida maleică. Există deja CMR comunitare în Directiva 90/642/CEE pentru hidrazida maleică (Directiva 93/58/CE a Consiliului) (8) și în Directivele 86/362/CEE și 90/642/CEE pentru propizamid (Directivele 96/32/CE (9) și 96/33/CE (10)). Acestea au fost luate în considerare în momentul stabilirii CMR în cauză prin ajustările aduse prin prezenta directivă. CMR din Codex care vor fi recomandate pentru retragere în viitorul apropiat nu au fost luate în considerare. CMR bazate pe CMR din Codex au fost evaluate având în vedere riscurile pentru consumatori. Nu s-a stabilit nici un risc în cadrul parametrilor toxicologici bazați pe studiile de care dispune Comisia.
(6)
În scopul includerii substanțelor active în cauză la anexa I la Directiva 91/414/CEE, evaluările tehnice și științifice corespunzătoare au fost finalizate sub forma unor rapoarte de sinteză ale Comisiei. Datele de finalizare ale rapoartelor de sinteză pentru substanțele active în cauză sunt menționate în directivele Comisiei citate la motivele 1 și 2. Rapoartele menționate stabilesc doza zilnică admisă (DZA) și, după caz, doza acută de referință (DAR) pentru substanțele în cauză. Expunerea consumatorilor de produse alimentare tratate cu substanțele active în cauză a fost estimată și evaluată în conformitate cu procedurile și practicile în uz în Comunitatea Europeană, luând în considerare directivele publicate de Organizația Mondială a Sănătății (11) și avizul Comitetului științific pentru plante (12) cu privire la metodologia utilizată. S-a calculat că CMR propuse pe această bază nu determină depășirea dozei zilnice admise sau a dozei acute de referință.
(7)
Pentru a garanta o protecție corespunzătoare a consumatorului împotriva unei expuneri la reziduuri care rezultă din utilizările neautorizate ale produselor fitosanitare, ar trebui stabilite CMR provizorii pentru combinațiile în cauză de produs/pesticid la un nivel corespunzător pragului de detecție.
(8)
Stabilirea la nivel comunitar a conținuturilor maxime de reziduuri provizorii nu împiedică statele membre să stabilească CMR provizorii aplicabile substanțelor în cauză, în conformitate cu articolul 4 alineatul (1) litera (f) din Directiva 91/414/CEE și cu anexa VI la aceasta. Se consideră că o perioadă de patru ani este suficientă pentru a stabili majoritatea utilizărilor substanțelor active în cauză. La finalul acestei perioade, conținuturile maxime de reziduuri provizorii ar trebui să devină definitive.
(9)
Prin urmare, este necesar să se adauge sau să se înlocuiască în anexele la Directivele 86/362/CEE și 90/642/CEE toate reziduurile de pesticide produse prin utilizarea produselor fitosanitare menționate pentru a permite o supraveghere și un control corespunzător al interzicerii utilizării acestora și pentru a proteja consumatorul. În cazul în care CMR au fost deja definite în anexele la directivele menționate, acestea ar trebui modificate. În cazul în care CMR nu au fost definite până la data respectivă, CMR ar trebui stabilite pentru prima dată.
(10)
Prin urmare, directivele 86/362/CEE și 90/642/CEE trebuie modificate în consecință.
(11)
Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Directiva 86/362/CEE se modifică după cum urmează:
(a)
la anexa II, partea A, se adaugă conținuturile maxime de reziduuri ale substanțelor active izoxaflutol, trifloxistrobin, carfentrazon etil, mecoprop, mecoprop-P, hidrazidă maleică și fenamidon, care figurează la anexa I la prezenta directivă;
(b)
la anexa II, partea A, conținuturile maxime de reziduuri ale substanței active propizamid se înlocuiesc cu cele care figurează la anexa II la prezenta directivă.
Articolul 2
Directiva 90/642/CEE se modifică după cum urmează:
(a)
la anexa II, se adaugă conținuturile maxime de reziduuri ale substanțelor active izoxaflutol, trifloxistrobin, carfentrazon etil, mecoprop, mecoprop-P și fenamidon, care figurează la anexa III la prezenta directivă.
(b)
la anexa II, partea A, conținuturile maxime de reziduuri ale substanțelor active propizamid și hidrazidă maleică se înlocuiesc cu cele care figurează la anexa IV la prezenta directivă.
Articolul 3
(1) Statele membre adoptă și publică până la 4 decembrie 2005 actele cu putere de lege și actele administrative necesare pentru a se conforma prezentei directive. Acestea comunică de îndată Comisiei textul dispozițiilor în cauză, precum și un tabel de corespondență între aceste dispoziții și prezenta directivă.
Statele membre aplică dispozițiile în cauză începând cu 4 decembrie 2006.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi este comunicat de către statele membre textul principalelor dispoziții de drept intern pe care le adoptă în domeniul reglementat de prezenta directivă.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 5
Prezenta directivă se adresează statelor membre.
Adoptată la Bruxelles, 3 iunie 2005.